《和渊明始春怀田舍》
金朝·刘从益

家食自不恶，菽水甘清贫。学道未有得，读书亦良勤。

虽勤竟何补，俛首愧古人。静言阅世故，来者日月新。

况复抱沉疴，百忧无一忻。安得卫生诀，益我华池津。

恍如一梦觉，不与万法邻。野人借问我，恐是刘遗民。

作者简介：应州浑源人，字云卿。精于经学。卫绍王大安元年进士。累官监察御史，坐与当路辨曲直，得罪去。起为叶县令，修学励俗，请减岁课一万石。召授应奉翰林文字。卒年四十四。有《蓬门集》。